Chanelle Henning-moordsaak: Nico gee homself glo oorNico Henning kom by die Villieria-polisiestasie aan. Foto: eNCA / Twitter Nico Henning, die vervreemde man van die vermoorde Chanelle Henning, en sy prokureur het Vrydagoggend omstreeks 07:30 by die Villieria-polisiestasie opgedaag waar hy homself na verwagting aan die polisie gaan oorgee. Dit volg nadat Nico se vriend, die moordveroordeelde André Gouws, Donderdag in die Pretoriase hooggeregshof Nico direk aan Chanelle se moord betrek het en aangevoer het dat Nico hom R1 miljoen aangebied het om Chanelle te vermoor. Gouws het gesê die motief vir Chanelle se moord was sodat Nico toesig oor hul seuntjie kan bekom nadat hulle huwelik verbrokkel het. Chanelle is in November 2011 in Faerie Glen, Pretoria, deur twee mans op ŉ motorfiets doodgeskiet nadat sy haar seuntjie by die kleuterskool afgelaai het. Gouws en Ambrose Monye is skuldig bevind vir hul aandeel aan die moord. Gerhardus “Doepie” du Plessis en Willem “Pike” Pieterse dien tans elk 18 jaar tronkstraf uit nadat hulle vroeër skuldig gepleit het op hul aandeel in die moord. Du Plessis en Pieterse was die twee mans op die motorfiets wat deur Monye gehuur is om Chanelle te skiet. Gouws het op sy beurt Monye gehuur wat met die skieters ŉ ooreenkoms aangegaan het. Lees alle berigte wat met die Henning-moordsaak verband hou, op Maroela Media.